CELEX: 32013D0492
Language: et
Date: 2013-10-07 00:00:00
Title: 2013/492/EL: Komisjoni otsus, 7. oktoober 2013 , millega lubatakse Saksamaal säilitada antimoni, arseeni, baariumi, plii ja elavhõbeda rangemad piirnormid ka pärast keemiliste ühendite piirnormide kohaldamise algust vastavalt Euroopa Parlamendi ja nõukogu direktiivi 2009/48/EÜ (mänguasjade ohutuse kohta) artikli 55 teisele lausele, kooskõlas üldkohtu presidendi 15. mai 2013 . aasta määrusega (T-198/12 R) (teatavaks tehtud numbri C(2013) 6387 all)  EMPs kohaldatav tekst

9.10.2013   
            
            
               ET
            
            
               Euroopa Liidu Teataja
            
            
               L 267/7
            
         KOMISJONI OTSUS,
   7. oktoober 2013,
   millega lubatakse Saksamaal säilitada antimoni, arseeni, baariumi, plii ja elavhõbeda rangemad piirnormid ka pärast keemiliste ühendite piirnormide kohaldamise algust vastavalt Euroopa Parlamendi ja nõukogu direktiivi 2009/48/EÜ (mänguasjade ohutuse kohta) artikli 55 teisele lausele, kooskõlas üldkohtu presidendi 15. mai 2013. aasta määrusega (T-198/12 R)
   (teatavaks tehtud numbri C(2013) 6387 all)
   (Ainult saksakeelne tekst on autentne)
   (EMPs kohaldatav tekst)
   (2013/492/EL)
   EUROOPA KOMISJON,
   võttes arvesse Euroopa Liidu toimimise lepingut, eriti selle artiklit 266,
   võttes arvesse üldkohtu presidendi 15. mai 2013. aasta määrust kohtuasjas T-198/12R
   ning arvestades järgmist:
   
               (1)
            
            
               Euroopa Parlamendi ja nõukogu direktiiviga 2009/48/EÜ (1) on ette nähtud eeskirjad mänguasjade ohutuse kohta ning nende vaba liikumise kohta Euroopa Liidus. Nimetatud direktiivi artikli 54 kohaselt peavad liikmesriigid kehtestama direktiivi 2009/48/EÜ järgimiseks vajalikud õigus- ja haldusnormid 20. jaanuariks 2011 ning peavad kohaldama neid alates 20. juulist 2011. Vastavalt kõnealuse direktiivi artikli 55 teisele lausele kohaldatakse direktiivi 2009/48/EÜ II lisa III osa „Keemilised omadused” kohta alates 20. juulist 2013. Kõnealuse lisa III osa sisaldab 19 elemendi migratsiooni piirnorme.
            
         
               (2)
            
            
               20. jaanuaril 2011 taotles Saksamaa komisjonilt ELi toimimise lepingu artikli 114 lõike 4 alusel luba jätta pärast direktiivi 2009/48/EÜ II lisa III osa jõustumist kehtima Saksamaa siseriiklikes õigusnormides kehtestatud sätted viie mänguasjadest eralduva elemendi – plii, arseeni, elavhõbeda, baariumi ja antimoni – ning samuti nitrosamiinide ja nitroositavate ainete kohta.
            
         
               (3)
            
            
               Komisjoni otsusega 2012/160/EL (2) nõustus komisjon Saksamaa valitsuse palvega ning kiitis heaks nitrosamiine ja nitroositavaid aineid käsitlevate siseriiklike õigusnormide säilitamise. Komisjon ei kiitnud heaks Saksamaa siseriiklike õigusnormide säilitamist arseeni, antimoni ja elavhõbeda puhul, mis olid kooskõlas nõukogu direktiiviga 88/378/EMÜ (3) kehtestatud piirnormidega. Komisjon kiitis esialgselt, kuni liidu plii ja baariumi uute piirnormide jõustumiseni, või kuni 21. juulini 2013, oleneb sellest, kumb on varem, heaks Saksamaa siseriiklike õigusnormide allesjätmise plii ja baariumi puhul, mis olid samuti kooskõlas nõukogu direktiiviga 88/378/EMÜ kehtestatud piirnormidega.
            
         
               (4)
            
            
               14. mail 2012 esitas Saksamaa valitsus üldkohtule tühistamishagi komisjoni 1. märtsi 2012 otsuse kohta. Lisaks sellele taotles Saksamaa valitsus 13. veebruaril 2013 ajutiste meetmete võtmist, paludes antimoni, arseeni, baariumi, plii ja elavhõbeda piirnormide säilitamist käsitlevate siseriiklike õigusnormide esialgset heakskiitmist kuni kohtu lõpliku otsuseni põhikohtuasjas.
            
         
               (5)
            
            
               Üldkohtu president andis kohtuasjas T-198/12 R 15. mai 2013. aasta määrusega nõusoleku Saksa valitsuse taotletud ajutiste abinõude rakendamiseks. President võttis seisukoha, et Euroopa Liidu toimimise lepingu artikli 114 lõigete 4 ja 6 kohaselt on üksnes komisjonil pädevus rahuldada liikmesriikide poolt talle saadetud õigusnormide säilitamise taotlusi (4). Sellest tulenevalt kohustati komisjoni lubama ajutiselt kuni üldkohtu sisulise otsuse tegemiseni Saksamaa Liitvabariigil säilitada tema poolt teatavaks tehtud siseriiklikud õigusnormid, mis käsitlevad antimoni, arseeni, baariumi, plii ja elavhõbeda piirnorme mänguasjades.
            
         
               (6)
            
            
               26. juulil 2013 esitas komisjon üldkohtu presidendi määruse (C-426/13P(R)) suhtes apellatsioonikaebuse. Euroopa Liidu Kohtu põhikirja artikli 60 kohaselt ei ole kaebusel peatavat toimet.
            
         
               (7)
            
            
               Komisjon nõustub käesolevaga kohtuasjas T-198/12 R 15. mail 2013. antud määrusega ning annab nõuetekohaselt loa säilitada Saksamaa Liitvabariigi poolt teatavaks tehtud õigusnormid, mis käsitlevad antimoni, arseeni, baariumi, plii ja elavhõbeda piirnorme. Komisjon jätkab siiski kohtumenetlust Saksamaa Liitvabariigi teatatud meetmete vastu üldkohtus põhikohtuasja (T-198/12) raames ja Euroopa Kohtus 15. mai 2013. aasta kohtumääruse (C-426/13 P(R)) vastu esitatud apellatsiooni raames,
            
         ON VASTU VÕTNUD KÄESOLEVA OTSUSE:
   Artikkel 1
   Kooskõlas kohtu 15. mai 2013. aasta määrusega kohtuasjas T-198/12 R annab komisjon nõuetekohaselt loa jätta pärast 20. juulit 2013 kehtima Saksamaa Liitvabariigi poolt teatavaks tehtud õigusnormid, mis käsitlevad antimoni, arseeni, baariumi, plii ja elavhõbeda piirnorme.
   Artikkel 2
   Käesolev otsus ei ole lõplik.
   Otsus on kehtib, kuni üldkohus teeb otsuse kohtuasjas T-198/12 või kuni Euroopa Kohus teeb otsuse komisjoni kaebuses üldkohtu presidendi 15. mai 2013. aasta määruse suhtes kohtuasjas T-198/12 R (kohtuasi C-426/13 P(R)), olenevalt sellest, kumb otsus tehakse varem.
   Artikkel 3
   Käesolev otsus on adresseeritud Saksamaa Liitvabariigile.
   
      Brüssel, 7. oktoober 2013
      
         
            Komisjoni nimel
         
         
            asepresident
         
         Antonio TAJANI
      
   
   
      (1)  Euroopa Parlamendi ja nõukogu direktiiv 2009/48/EÜ, 18. juuni 2009, mänguasjade ohutuse kohta (ELT L 170, 30.6.2009, lk 1).
   
      (2)  Komisjoni otsus 2012/160/EL, 1. märts 2012, mis käsitleb Saksamaa liiduvalitsuse poolt teatavaks tehtud siseriiklikke õigusnorme, millega säilitatakse plii, baariumi, arseeni, antimoni, elavhõbeda ning nitrosoamiinide ja nitroositavate ainete piirnorm mänguasjades ka pärast Euroopa Parlamendi ja nõukogu direktiivi 2009/48/EÜ (mänguasjade ohutuse kohta) kohaldamise algust (ELT L 80, 20.3.2012, lk 19).
   
      (3)  Nõukogu direktiiv 88/378/EMÜ, 3. mai 1988, mänguasjade ohutust käsitlevate liikmesriikide õigusaktide ühtlustamise kohta (EÜT L 187, 16.7.1988, lk 1).
   
      (4)  Kohtu määruse punkt 39.